ทองคำปิดร่วง 7.7 ดอลลาร์
สัญญาทองคำตลาดนิวยอร์กปิดร่วงลง 7.7 ดอลลาร์ จากแรงขายทำกำไร
23 มี.ค. 2556

สัญญาทองคำตลาดนิวยอร์กปิดร่วงลง 7.7 ดอลลาร์ จากแรงขายทำกำไร
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 7.7 ดอลลาร์ หรือ 0.48% ปิดที่ 1,606.1 ดอลลาร์/ออนซ์
นักลงทุนเทขายทำกำไรหลังจากสัญญาทองคำพุ่งขึ้นอันเนื่องมาจากกระแสความวิตกกังวลเกี่ยวกับสถานการณ์ไซปรัส อย่างไรก็ตาม คาดว่าความไม่แน่นอนของแผนให้ความช่วยเหลือไซปรัสจะยังคงกระตุ้นให้นักลงทุนถือครองทองคำซึ่งเป็นสินทรัพย์ที่ปลอดภัย
ทำเนียบประธานาธิบดีไซปรัสออกแถลงการณ์ระบุว่า กรีซและไซปรัสได้บรรลุข้อตกลงที่จะแยกสาขาของธนาคารพาณิชย์ไซปรัสที่เปิดดำเนินการอยู่ในกรีซ ภายหลังการหารือระหว่างประธานาธิบดีนิคอส อนาสตาเซียเดส และนายกรัฐมนตรีอันโตนิส ซามาราส ของกรีซ 
แถลงการณ์ระบุว่า ผู้นำทั้งสองประเทศบรรลุข้อตกลงแยกสาขาด้วยเงื่อนไขที่น่าพอใจที่สุดภายใต้สถานการณ์ปัจจุบัน โดยไซปรัสจะได้ประโยชน์อย่างมีนัยสำคัญจากข้อตกลงนี้